**OnePlus 2** (lühendatult ka **OP2** või **OPT**) on Hiina tootja OnePlus nutitelefon. Telefon on OnePlusi sarja esimese mudeli OnePlus One järeltulija. Telefoni esmaesitlust kanti üle virtuaalse reaalsuse süsteemi Google Cardboard ning selle jaoks loodud OnePlusi rakenduse kaudu.

Telefoni müügiletulekul Hiinas kulus vaid 64 sekundit, et müüa 30 000 telefoni.

Arendus
-------

25. jaanuaril 2015 teatas OnePlus, et nutitelefoni ametlik nimi on *OnePlus 2*. Hiljem teatati, et OnePlus 2 esitletakse alles 2015. aasta lõpus tingituna riistvaralistest probleemidest protsessoriga.

2015. aasta aprilli alguses kinnitas OnePlus, et OnePlus 2 ei toeta traadita laadimise ega NFC funktsioone. 29. juunil 2015 kinnitati, et seade omab sõrmejäljelugerit (sarnane Apple'i Touch ID-ga).

2015. aasta oktoobris ütles OnePlus asutaja Carl Pei, et OnePlus 2 on 2015. aastal firma ainuke lipulaev. Sellest hoolimata esitleti samal aastal ka teist telefoni OnePlus X.

Avalikustamine ja levitamine
----------------------------

### Kutsete süsteem

OnePlus teatas, et OnePlus 2 müügiks kasutatakse sarnast kutsete süsteemi, nagu kasutati OnePlus One puhul. Eksklusiivselt OnePlusi kodulehe kaudu töötav süsteem on firma sõnul tõhusam kui OnePlus 2 eelkäija müügiks kasutatud kutsete süsteem. Firma asutaja Carl Pei sõnul kasutatakse algselt 30–50 korda rohkem kutseid, mis vastab OnePlus 2 suuremale nõudlusele.

72 tundi pärast seadme esitlemist oli reserveeritud juba rohkem kui 1 miljon OnePlus 2 telefoni. Nädala pärast küündis reserveeringute arv juba üle 2 miljoni ning 2015. aasta septembri seisuga üle 5 miljoni.

### Avatud müük

2015. aasta septembris muutus OnePlus 2 ilma kutseteta kättesaadavaks Iisraelis läbi ainuõigusliku edasimüüja C-DATA. Muutus oli tingitud kasutajate kaebustest seoses OnePlus 2 ostmisega (ilma kutseteta kolmandatelt osapooltelt), millele oli eelinstallitud pahavara.

12. oktoobril 2015 korraldas OnePlus esimese avaliku müügi, mis kestis ühe tunni (kell 12:00–13:00) kolmes ajavööndis: GMT +08:00 (Hongkongi aeg), GMT +01:00 (Kesk-Euroopa aeg) ja GMT – 08:00 (USA idaranniku aeg). Müük oli avatud eksklusiivselt 32 riigile (välja arvatud Hiina, Malaisia, Indoneesia, Iisrael ja Singapur) läbi firma veebilehe. Avatud müük ei kulgenud aga vigadeta, kuna kodulehe taustaprogramm ei saanud hakkama äkitselt suurenenud koormusega. Probleemi lahendamiseks pikendati müüki veel ühe tunni võrra. Indias jätkus telefoni müük läbi müügipartneri Amazon.in veel terve järgmise päeva.

Nädal hiljem (19. oktoobril 2015) pakkus Malaisia edasimüüja Maxis OnePlus 2 ilma kutseta läbi oma kodulehe 1788 Malaisia ringgiti eest (420 USA dollarit).

Versioon White Basic 16 GB sisemäluga maksis 329 $, versioon Sandstone Black Premium 64 GB maksis aga 389 $. Kevlarist või bambusest bränditud tagapaneelid maksisid 27$.

Spetsifikatsioon
----------------

### Disain ja riistvara

OnePlus 2 püüab oma uuendatud disainiga teiste konkurentide esindustelefonidega samale tasemele jõuda. Telefoni liidab üheks alumiiniumi ja magneesiumi sulamist korpus, mille küljel asuvad helitugevuse ja sisselülitamise nupp koos uue märguande liuguriga, mis lubab telefoni teated summutada hõlpsa sõrmeliigutusega. Telefoni tagumist külge katab liivapaberi struktuuriga must matist plastist tagakaas. Lisaks vaikimisi kasutatavale liivapaberkaanele on kasutajal võimalik valida ka muust materjalist (kevlar, bambus, must aprikoos või palisander) vahetatavate kaante vahel.

Eelkäijaga võrreldes on telefon nii pikkusest kui laiusest kaotanud 1 mm, kuid see-eest on läinud 8% paksemaks ja suure aku (3300 mAh) tõttu ka raskemaks. Nii uuel OnePlus 2-l kui ka eelkäijal OnePlus One'il on võrreldavad 5,5" LCD 1920 × 1080 piksliga full-HD resolutsiooniga ekraanid, millele pakub kaitset Corning Gorilla Glass. Uuenduslik on OnePlus 2 ekraani allservas paiknev sõrmejäljelugeri andur, mis toimib soovi korral ka mahutundliku avalehenupuna. Võimalusel saab lubada ka juhtnupud "Tagasi" ja "Rakenduste haldur", mida saab alternatiivina kuvada ka ekraanil tarkvaraklahvidena.

OnePlus 2 on saadaval kahes versioonis: 16 GB sisemälu, ja 3 GB LPDDR4 RAMiga baasversioon ning 64 GB sisemälu 4 GB LPDDR4 RAMiga preemium versioon. Telefon kasutab Qualcomm Snapdragon 810 v2.1 64-bitist kaheksatuumalist protsessorit, mis on alakiirendatud 1,8 GHz-ni, et vältida seadmete ülekuumenemist. Süsteemikiibil asub ka Adreno 430 graafika protsessor, mis töötab 630 MHz taktsagedusega.

Tagakaamera jaoks kasutab OnePlus 2 OmniVision OV13860 13-megapikslist pildisensorit (1/2,6-tolline sensor, f/2.0 ava), laser-automaatteravustamist, optilist pildistabilisaatorit, kahetoonilist LED-välku. Samuti lubab sensor 4K ja aegluubis 720p video salvestamist. Võrreldes konkurentide Samsung Galaxy S6 ja LG G4 16-megapiksliste anduritega, kasutab OnePlus 2 vähem piksleid, mis lubab üksikpiksli muuta suuremaks, võimaldades seeläbi püüda rohkem valgust ühe piksli kohta, mis omakorda vähendab pildile sattuvat müra ja parandab pildi üldist kvaliteeti, eriti just vähese valguse korral. Telefoni esiküljel asub 5-megapiksline lainurkkaamera.

Esile tõstab OnePlus 2 veel kahe SIM-kaardi (nano-SIM) kasutamise võimekus koos 4G LTE ühilduvusega ning andmevahetuseks ja laadimiseks kasutatav USB Type-C – port (tegemist on esimese sedatüüpi pordiga ülemaailmselt kättesaadava telefoniga). Vastuoluliselt välja jäetud NFC ja kiirlaadimise funktsioonid, millega hiilgavad mitme muu firma esindustelefonid, tähendab, et OnePlus 2 laadimiseks võib tootja andmetel vahel kuluda rohkem kui 3 tundi. OnePlus selgitas, et NFC ei olnud OnePlus One'i kasutajate seas piisavalt populaarne, et oleks peetud mõistlikuks lisada NFC riistvara OnePlus 2-le.

Erinevalt OnePlus One'ist, mida toodeti vaid ühe üleilmse mudelina, on OnePlus 2 seadistatud vastavalt regioonile. Selle tagajärjel on 4G LTE (erinevate LTE standardite tõttu) ühendus võimalik vaid piirkonnas, kus telefon osteti.

### Tarkvara

OnePlus 2 kasutab Android 5.1.1 (töönimega Lollipop) operatsioonisüsteemi, mille peal käitatakse OnePlusi enda välja töötatud OxygenOS versioon 2.2.1. OxygenOS 3.0 beetaversioon, mis põhineb Android 6.0.1-l, on kasutajatele kättesaadav 2016. aasta 30. märtsist.

OnePlus 2 pole saanud ametlikku värskendust Android 7 (töönimega Nougat) baasil. Mitteametlikult saab OnePlus 2 uuendada versioonini Android 8.0 (töönimega Oreo) püsivaras LineageOS 15.

OnePlus 2 mudelil helitugevuse nupu kõrval esmakordselt ilmus spetsiaalne liugur "Alert Slider". Liugur võimaldab lülitada nutitelefoni kasutaja poolt kolmeks eelvalitud režiimiks, vaikimisi on need "Vaikne", "Vibratsioon" ja "Helin".

Turundus
--------

OnePlus ettevõte lepis kokku Netflixiga, et reklaamida mudeleid OnePlus 2 ja OnePlus X. Seetõttu kasutab sarja "Kaardimaja" neljandal hooajal esimene leedi OnePlus 2 nutitelefoni.

Vaata ka
--------

* Telefonitootjate loend
* Qualcomm Snapdragon

Viited
------

1. ↑  "OnePlus: setting its sights on changing the world with affordable smartphones". *The Guardian*. 10.07.2015. Vaadatud 01.05.2016.
2. ↑  "30,000 units sold within 64 seconds in China". 04.08.2015. Vaadatud 01.05.2016.
3. ↑  "OnePlus Two gets a new name, but it's facing delays". *TechRadar*. 26.01.2015. Vaadatud 01.05.2016.
4. ↑  Ewan Spence (23.01.2015). "OnePlus One Successor Delayed, But Is Given A Surprising Name". *Forbes*. Vaadatud 01.05.2016.
5. ↑  Pei, Carl (06.10.2015). "OnePlus X leaks: Snapdragon 801, 5 inch display, NFC". gizok.com. Originaali arhiivikoopia seisuga 6.10.2015. Vaadatud 01.05.2016.
6. ↑  Martin, Chris (27.07.2015). "How to get a OnePlus 2 invite: Reservation list reaches 1 million but you can win a OnePlus 2". *pcadvisor.co.uk*. Vaadatud 01.05.2016.
7. ↑  Pei, Carl (15.07.2015). "The New and Improved". oneplus.net. Originaali arhiivikoopia seisuga 10.06.2016. Vaadatud 01.05.2016.
8. ↑  Tech Desk (31.07.2015). "OnePlus 2 reservations surpass 1 Million in 72 hours". *indianexpress.com*. New Delhi: The Indian Express. Vaadatud 01.05.2016.
9. ↑
10. ↑  "OnePlus 2 phones without invite have pre-installed malware". *Geektime*. Originaali arhiivikoopia seisuga 21.02.2016. Vaadatud 01.02.2016.
11. ↑  "Arhiivikoopia". Originaali arhiivikoopia seisuga 7. november 2015. Vaadatud 1. mail 2016.`{{netiviide}}`: CS1 hooldus: arhiivikoopia kasutusel pealkirjana (link)
12. ↑
13. ↑  "OnePlus 2 goes official with Snapdragon 810 and $329 price tag". *GSMArena*.
14. ↑  "OnePlus 2 StyleSwap cover hands-on comparison, availability and more". *Android Authority*.
15. 1 2 3 4  Sullivan, Mark (27.07.2015). "OnePlus raises the curtain on its second phone, the OnePlus 2". *venturebeat.com*. Vaadatud 01.05.2016.
16. ↑  Pandey, Rajesh (28.07.2015). "OnePlus 2 unveiled with a magnesium alloy chassis, 5.5-inch 1080p display, 4GB RAM, Fingerprint scanner, USB Type-C port for $389; launching on August 11". *androidbeat.com*. Originaali arhiivikoopia seisuga 24.05.2016. Vaadatud 01.05.2016.
17. ↑  Wood, Chris (31.07.2015). "OnePlus 2 vs. OnePlus One". *gizmag.com*. Vaadatud 01.05.2016.
18. ↑  H. Victor (28.07.2015). "Oxygen OS 2: 8 cool new software features on the OnePlus 2". *phonearena.com*. Vaadatud 01.05.2016.
19. ↑  Whitwam, Ryan (28.07.2015). "The OnePlus 2 Is Official, Coming August 11th With 64GB Of Storage And 4GB Of RAM For $389 And 16GB/3GB For $329". *androidpolice.com*. Vaadatud 01.05.2016.
20. ↑  Paine, Austin (17.07.2015). "OnePlus 2 Features Updated Snapdragon 810 Chip". Originaali arhiivikoopia seisuga 6.04.2016. Vaadatud 01.05.2016.
21. 1 2  Lendino, Jamie (29.07.2015). "OnePlus 2 vs. OnePlus One: Should you upgrade?". *extremetech.com*. Vaadatud 01.05.2016.
22. ↑  "OV13860 Product Brief". *ovt.com*. OmniVision Technologies. 01.10.2014. Lk 2. Originaali (PDF) arhiivikoopia seisuga 28.03.2015. Vaadatud 01.05.2016.
23. ↑  "OnePlus 2 launches with S810, Fingerprint scanner, 4GB RAM and Laser Autofocus at $329". *gadgets-arena.com*. 28.07.2015. Originaali arhiivikoopia seisuga 15.08.2015. Vaadatud 01.05.2016.
24. ↑  Monckton, Paul (28.07.2015). "Bargain OnePlus 2 Smartphone Gives Camera Lesson To iPhone 6". *Forbes.com*. Forbes. Vaadatud 01.05.2016.
25. ↑  Lai, Richard (27.07.2015). "OnePlus 2 is a $329+ metallic upgrade with a beefed-up camera". *engadget.com*. Vaadatud 01.05.2016.
26. ↑  Hall, Stephen (28.07.2015). "Opinion: OnePlus 2's lack of Quick Charge & NFC equals a deal breaker". *9to5google.com*. Vaadatud 01.05.2016.
27. ↑  Ruddock, David (27.07.2015). "The OnePlus 2 Does Not Support Quick Charging Or Wireless Charging Of Any Kind". *androidpolice.com*. Vaadatud 01.05.2016.
28. ↑  Paine, Austin (27.07.2015). "OnePlus Explains Why OnePlus 2 Doesn't Have NFC". Originaali arhiivikoopia seisuga 30.07.2015. Vaadatud 01.05.2016.
29. ↑  "OnePlus 2 specs". Vaadatud 01.05.2016.
30. ↑  "Different Nexus 5 models with different LTE frequencies". Vaadatud 01.05.2016.
31. ↑  Ingraham, Nathan (27.07.2015). "The OnePlus 2 pushes the boundaries of how cheap a flagship phone can be". *theverge.com*. Vaadatud 01.05.2016.
32. ↑  "OnePlus 2 Smartphone Specs Review: Balanced Phone". *insertplanet.com*. 02.08.2015. Originaali arhiivikoopia seisuga 6.09.2015. Vaadatud 01.05.2016.
33. ↑  "OnePlus finally confirms no Nougat update for the OnePlus 2". *Android Authority*. Originaali arhiivikoopia seisuga 31.08.2020. Vaadatud 10.09.2020.
34. ↑  "LOS 15 Download OnePlus 2 Lineage OS 15 8.0 Oreo". *Lineage OS Downloads*. Originaali arhiivikoopia seisuga 30.06.2020. Vaadatud 10.09.2020.
35. ↑  "How to customize the alert slider on a OnePlus phone". *Android Central*. Vaadatud 10.09.2020.
36. ↑  "OnePlus pays big bucks for House of Cards appearance". *technobuffalo*. Vaadatud 10.09.2020.